b'\n_START_ARTICLE_\nPotohodec\n_START_SECTION_\n1. dejanje\n_START_PARAGRAPH_\nPotohodcu sku\xc5\xa1ajo oprati mo\xc5\xbegane, a on se ne da, ohranja nekaj samolastnega. O\xc4\x8desi postave ga pripeljeta pred svojo gospodarico, \xc5\xbdensko. Sredi zasli\xc5\xa1anja pride Iskavec; od Potohodca da prejema klice na pomo\xc4\x8d, rad bi mu pomagal, ker je njegov prijatelj, \xc4\x8deprav ga ne pozna. \xc5\xbdenska ga zasli\xc5\xa1uje, nato ga odvle\xc4\x8de v posteljo, pod posteljo je skrit Potohodec._NEWLINE_V sanjskem prizoru Potohodec prosi Iskavca, naj ga re\xc5\xa1i tistih, ki mu ho\xc4\x8dejo iz mo\xc5\xbegan izprati spomine. V sanjskem prizoru z \xc5\xbdensko je Potohodec divja\xc4\x8dina, ki jo \xc5\xbdenska preganja in lovi. Ko se Iskavec in \xc5\xbdenska prebudita, Iskavec zapusti \xc5\xbdensko in se napoti iskat Potohodca.\n_START_SECTION_\n2. dejanje\n_START_PARAGRAPH_\nO\xc4\x8desi postave ugotavljata, da se je \xc5\xbdenska z Iskavcem spustila predale\xc4\x8d, zaprla da se je v "lupino zasebnosti", zato da Potohod\xc4\x8deva mo\xc4\x8d nara\xc5\xa1\xc4\x8da. A \xc5\xbeenska se br\xc5\xbe zave, da v trenutku, ko ni lovec, postane divja\xc4\x8dina. V baru, kjer je natakarica in kjer se sre\xc4\x8data Potohodec in Iskavec, se na veliko odvija tisto, kar je v tem sistemu pravilo \xc5\xa1tev. 1: "spremeniti \xc5\xbeivljenjca na najhitrej\xc5\xa1i na\xc4\x8din v mrli\xc4\x8da", tj. v ne\xc5\xa1kodljivega in razpolo\xc5\xbeljivega; Stara gospa pokoplje svojega mo\xc5\xbea, Ona povzro\xc4\x8di smrt svojega ljubimca._NEWLINE_Iskavec spra\xc5\xa1uje Potohodca po Potohodcu, ta pa sku\xc5\xa1a njegovemu iskanju vzeti smisel. Vse je nerazlo\xc4\x8dljivo: ljubezen je ljubica sovra\xc5\xa1tvu, kriv je ubijalec in ubiti, pomo\xc4\x8di je morda potrebnej\xc5\xa1i tisti, ki hiti pomagat ... Potohod\xc4\x8devi predniki so bili zmeraj ubiti, tudi on se no\xc4\x8de izneveriti izro\xc4\x8dilu, ho\xc4\x8de, da ga ubijejo. Iskavec se razjezi, o\xc4\x8dita Potohodcu, da vse kvari in razdira, kon\xc4\x8dno ga zadavi in z \xc5\xbdensko odide.\n_START_SECTION_\n3. dejanje\n_START_PARAGRAPH_\nO\xc4\x8desi postave razporejata mrli\xc4\x8de na nove dol\xc5\xbenosti. Le s Potohodcem so te\xc5\xbeave, treba ga bo \xc5\xa1ele predelati v "na\xc5\xa1ega", saj je umrl kot \xc5\xbertev nenaro\xc4\x8denega umora. - Iskavec pride z \xc5\xbdensko na ogled pokopali\xc5\xa1\xc4\x8da. Obseda ga misel na umor, ki ga je storil, do\xc5\xbeivlja ga kot "dobro delo", kot smisel svojega \xc5\xbeivljenja. Odnos med rabljem in \xc5\xbertvijo je ljubezenski, oba se medsebojno potrebujeta. Starka Iskavcu pove, da je bil njegova \xc5\xbertev prav Potohodec, zdaj da ga ne bo nikoli ve\xc4\x8d zapustil - to je pla\xc4\x8dilo za dobro opravljeno nalogo. Iskavec za\xc4\x8duti, da ga je njegovo dejanje opredelilo, zasidralo. Ne verjame, da je Potohodec mrtev, sli\xc5\xa1i njegove klice, iskal ga bo, sre\xc4\x8dala se bosta in si vse pojasnila._NEWLINE_Iskavec spra\xc5\xa1uje po Potohodcu: o\xc4\x8desi postave, ljudi, ki se ukvarjajo z raznimi nesmiselnimi dejavnostmi. Nih\xc4\x8de ni\xc4\x8d ne ve, nih\xc4\x8de ga ne razume. Kon\xc4\x8dno ga za\xc4\x8dno obmetavati z raznimi predmeti in Iskavec zbe\xc5\xbei. Ljudje se pomirjeni vrnejo k svojim opravilom.'